# Príloha 1: Základná informácia o práci s mládežou na Slovensku (august, 2015)

**Aktéri práce s mládežou: združenia, inštitúcie, pracovníci s mládežou**

Charakteristickým znakom súčasnej práce s mládežou je, že sa odohráva v čase mimo vyučovania a jej realizátormi sú najrôznejšie inštitúcie a organizácie vrátane neformálnych skupín mládeže. Celoštátna pasportizácia práce s mládežou nebola doteraz realizovaná.
V Centrálnom registri mimovládnych organizácií sa nachádza niekoľko tisíc organizácií, ktoré majú cieľovú skupinu detí a mládež. Odhaduje sa, že cca. 300 spadá do skupiny detské a mládežnícke organizácie na miestnej, regionálnej alebo nadnárodnej úrovni. Na Slovensku funguje 19 národných a nadregionálnych združení detí a mládeže financovaných Ministerstvom školstva, vedy, výskumu a športu SR[[1]](#footnote-1) (ďalej len „MŠVVaŠ SR“) za rok 2015 s členskou základňou cca 70 000. K najväčším aktérom práce s mládežou patria aj súčasné centrá voľného času (471 centier), ktoré navštevuje cca 175 000 členov[[2]](#footnote-2).

Počet špecializovaných realizátorov práce s mládežou (pracovníkov s mládežou, mladých vedúcich a mládežníckych vedúcich) nie je presne zmapovaný. Okrem odborných pracovníkov centier voľného času[[3]](#footnote-3) (interných aj externých pracovníkov pôsobí v centrách voľného času viac ako 6700) v detských a mládežníckych organizáciách pracuje 90% dobrovoľníkov, ktorí sú pripravovaní spravidla svojimi organizáciami v rámci vlastných vzdelávacích modulov. Pripravuje sa zaradenie kvalifikácie pracovník s mládežou do národnej sústavy kvalifikácií.

**Práca s mládežou v legislatíve a jej uznanie v Európe**

Práca s mládežou ako oficiálny právny termín bola zavedená prijatím Zákona č. 282/2008 Z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon č. 282/2008 Z. z.“). Zákon vyplnil existujúcu medzeru tým, že oficiálne zaviedol do legislatívy termín práca s mládežou, pracovník s mládežou, mládežnícky vedúci a mladý vedúci. Zákon legislatívne upravil aj akreditáciu špecializovaných činností, postavenie mládežníckeho dobrovoľníka a financovanie práce s mládežou zo štátneho rozpočtu. Práca s mládežou bola oficiálne pomenovaná aj v Stratégii Európskej únie pre mládež (2010 - 2018) a v Stratégii Slovenskej republiky pre mládež na roky 2014 – 2020.

V roku 2013 boli prijaté Závery Rady o prínose kvalitnej práce s mládežou
k rozvoju, pohode a sociálnemu začleneniu mladých ľudí [[4]](#footnote-4) ako výstup Gréckeho predsedníctva
v Rade EÚ.

Mimoriadny prínos pre uznanie práce s mládežou má Rada Európy a jej spolupráca s Európskou komisiou v rámci programu Partnership. Prvé pokusy o uznanie jej prínosu a špeciálne neformálneho vzdelávania, ktoré sa v priebehu aktivít práce s mládežou realizuje sa datujú do roku 1995. V roku 2005 vyvrcholili prvým celoeurópskym podujatím pod názvom Bridges for recognition[[5]](#footnote-5), ktoré spolu s Radou Európy, Európskou komisiou, Európskym fórom mládeže a inými partnermi iniciovalo tzv. SALTO Centrum Belgicko. Iniciatíva pokračovala aj počas Belgického predsedníctva v Rade EÚ, kedy sa uskutočnil prvý Európsky konvent o práci s mládežou[[6]](#footnote-6), ktorého výstupom je Rezolúcia Rady ministrov o práci s mládežou z roku 2010. V roku 2015 sa uskutočnil Druhý Európsky konvent o práci s mládežou[[7]](#footnote-7), ktorý naznačil základné výzvy, ktorým práca s mládežou v Európskej únii čelí.

**Zviditeľňovanie práce s mládežou na Slovensku**

Téma uznania práce s mládežou, špeciálne neformálneho vzdelávania, ktoré sa v práci s mládežou odohráva, je dlhodobo rozvíjané v aktivitách IUVENTY - Slovenského inštitútu mládeže, priamo riadenej organizácie MŠVVaŠ SR. Bola realizovaná séria národných aj medzinárodných konferencií, ktoré sa zaoberali témami spolupráce formálneho vzdelávania a práce s mládežou (Konferencie Ruka v ruke - prepájanie formálneho a neformálneho vzdelávania, 2011 a Neformálne vzdelávanie - fáma alebo bežná prax, 2012 ). V roku 2013 sa v rámci rokovania konferencie Prúty a architekti: Mládež 2030[[8]](#footnote-8) vypracovala zástupcami samotného sektoru prvá spoločná definícia práce s mládežou.

Významným medzníkom v rozvoji práce s mládežou a jeho zviditeľňovanie mal Národný projekt ESF KomPrax - Kompetencie pre prax (2011 - 2015)[[9]](#footnote-9), v rámci ktorého sa vypracovali kompetenčné profily a overilo akreditované vzdelávanie pre všetky typy realizátorov práce s mládežou v zmysle zákona č. 282/2008. Vzdelávaním prešlo viac ako 12 000 účastníkov. Súčasťou projektu bola aj iniciatíva smerom k zamestnávateľom a zástupcom formálneho vzdelávania o uznaní významu a prínosu práce s mládežou k rozvoju kompetencií pre trh práce a celkový osobný aj spoločenský život. Výstupom bola Deklarácia o uznávaní prínosov neformálneho vzdelávania[[10]](#footnote-10), ktorú podpísalo viac ako 100 signatárov z radov zamestnávateľov, formálneho vzdelávania a zástupcov sektora práce s mládežou.

**Kvalita práce s mládežou**

Snahy o potvrdenie kvality práce s mládežou a jej výsledkov sa odrazili v zavedení akreditácie špecializovaných činností v práci s mládežou v rámci zákona č. 282/2008 Z. z. V rokoch 2009 až 2015 bolo akreditovaných 109 programov neformálneho vzdelávania, účastníci získavajú osvedčenie o absolvovaní programov ako súčasť osobného vzdelávacieho portfólia.

Obdobne Európska komisia vydáva absolventom mládežníckych programov (napr. Mládež v akcii a Erasmus+) tzv. Mládežnícky pas, kde sa potvrdzujú kompetencie získané v priebehu projektov.

V roku 2015 ukončila svoju prácu expertná skupina zložená z členských štátov Európskej únie, ktorá definovala základné indikátory kvality[[11]](#footnote-11).

**Stručná história vývoja práce s mládežou na Slovensku**

Práca s mládežou pred rokom 1989 bola spojená s fungovaním štátom podporovanej organizácie Socialistický zväz mládeže (ďalej len „SZM“) v rokoch 1970 - 1989 s jeho Pionierskou organizáciou ako detskou odnožou. Základné organizácie SZM vznikali na školách, mestách, dedinách alebo závodoch a ich zriadenie odsúhlasoval Okresný výbor SZM. Pionierske skupiny vznikali na základných školách. Pionierska organizácia mala vytvorené tri vekové kategórie: iskričky vo veku 6 -8 rokov, mladší pionieri 8-12 roční, starší pionieri vo veku 12 - 15 rokov. Štvrtou kategóriou bola kategória pionierskych pracovníkov (vedúci nad 18 rokov, inštruktori 15 -17 rokov). Kým SZM bola organizácia, kde sa mladí ľudia vo veku 15 - 35 rokov organizovali zväčša samostatne, pionierske oddiely boli vedené inštruktormi pod supervíziou oddielových vedúcich a tzv. skupinovej vedúcej. Skupinová vedúca okrem podpory oddielových vedúcich a inštruktorov, viedla pioniersky aktív (skupinová rada) a spolupracovala so štruktúrami SZM na úrovni okresu, kraja a štátu. Pionierska organizácia mala vypracovaný vlastný výchovný systém. Metodickým centrom pre prípravu mládežníckych pracovníkov a pre podporu rozvoja výchovného systému bol Ústredný dom pionierov Klementa Gotwalda, neskôr IUVENTA. Špecifickými zariadeniami boli Domy pionierov, ktoré podporovali na jednej strane prácu s pionierskym aktívom, poskytovali možnosť pracovať v záujmových útvaroch rôzneho zamerania a organizovali ďalšie pravidelné aktivity (súťaže, exkurzie, besedy atď.). Po roku 1989 bol Socialistický zväz mládeže ako aj Pionierska organizácia SZM zrušená a vznikli nástupnícke organizácie na Slovensku aj v Čechách. Znovu boli obnovené organizácie ako Slovenský Skauting, Junák, ale začali vznikať aj ďalšie neziskové organizácie. Domy pionierov boli pretransformované na Domy detí a mládeže a neskôr na Centrá voľného času.

1. [*Programy pre mládež, Program PODPORA MVO, 2015.*](https://www.minedu.sk/data/files/4552_zoznam_oz_podpora_2015.pdf) [↑](#footnote-ref-1)
2. Ústav informácií a prognóz v školstva. [Štatistická ročenka – Zariadenie na voľný čas.](http://www.uips.sk/prehlady-skol/statisticka-rocenka---zariadenie-na-volny-cas) 2014/2015 [↑](#footnote-ref-2)
3. Ústav informácií a prognóz v školstva. [Štatistická ročenka – Zariadenie na voľný čas.](http://www.uips.sk/prehlady-skol/statisticka-rocenka---zariadenie-na-volny-cas) 2014/2015 [↑](#footnote-ref-3)
4. <http://sk.vlex.com/vid/570778818> [↑](#footnote-ref-4)
5. <https://www.salto-youth.net/tools/bridges/Bridges2005/BridgesForRecognition/> [↑](#footnote-ref-5)
6. <http://www.coe.int/t/dg4/youth/Source/Resources/Documents/2010_Declaration_European_youth_work_convention_en.pdf> [↑](#footnote-ref-6)
7. <http://www.eywc2015.eu/home> [↑](#footnote-ref-7)
8. Výstupy z konferencie. <https://www.iuventa.sk/sk/IUVENTA/Mladez-2030.alej> [↑](#footnote-ref-8)
9. Výstupy z Národného projektu ESF: <https://www.iuventa.sk/sk/KomPrax/Home.alej> [↑](#footnote-ref-9)
10. <https://www.iuventa.sk/sk/Projekty/Neformalne-vzdelavanie/Podpis-Deklaracie-o-uznavani-neformalneho-vzdelavania-v-praci-s-mladezou-na-Slovensku.alej> [↑](#footnote-ref-10)
11. Záverečná správa z práce expertnej skupiny v publikácii: [Quality Youth Work. A common framework for the further development of youth work. Report from the Expert Group on Youth Work Quality Systems in the EU Member States.](http://ec.europa.eu/youth/library/reports/quality-youth-work_en.pdf) [↑](#footnote-ref-11)